विज्ञान और तकनीकी के इस दौर में हमारे सामने मध्यकालीन कवियों और उनकी कविताओं के संदर्भ में नये-नये तथ्य और साक्ष्य उपस्थित हो रहे हैं। परिणामतः वर्तमान युग का पाठक तथा सक्रिय आलोचक उन नये तथ्यों के आलोक में कविता की पुनर्व्याख्या का प्रयास करता है, जो परम्परागत दृष्टि से की गयी व्याख्या से भिन्नता रखती होगी। इस प्रकार नये साक्ष्यों के आलोक में की गई पुनर्व्याख्या कवियों और उनकी कविताओं की महत्ता को घटाती या बढ़ाती है। यह पुनर्व्याख्या आलोचक की कविता को समझने की दृष्टि भी पुष्ट करती है। नये तथ्यों या साक्ष्यों की उपस्थिति हमें या आलोचक को इस बात के लिये बाध्य करती है कि कविता को नयी दृष्टि से देखते हुए उसकी पुनर्व्याख्या की जाए।